August | 2011 | huiskok
Sweepslag en soen – lensiesop vir laatwinter
My kosheld Nigel Slater pak op Oujaar spens reg en maak dan lensiesop met byt op Nuwejaarsdag. Ek wag vir 'n koue dag net voor die lente aanbreek vir die groot spensskrop en maak dan 'n hitsige harissa lensiesop wat, soos Nigel se sop, terselfdertyd sweepslag én soen is.
Spens-regpak sop in die bleek wintersonnetjie. Foto: Samarie Smith vir Huiskok Glanskok
My spensskrop-lensiesop is een van daai dinge wat ek nie met maatlepels of te veel voorafbeplanning aanpak nie, want die spens sal wel sorg. Sopvleis is egter 'n moet.
Gebruik enige lensies, rooi of bruin, afhangende wat die spensskrop oplewer. Kook dit saam met 'n takkie tiemie of marjolein in water (sonder sout) tot sag vir omtrent 40 minute.
Verbruin intussen bees-sopvleis in bietjie botter en olyfolie in 'n diep kastrol. Voeg gekapte uie, speserye soos kerrie, 'n paar naeltjies, bietjie komyn en steranys by. Roer 'n paar lepels harissa* (Marokkaanse speserysmeer) daarby – afhangende van hoe 'sweepslag' jy die sop wil maak. Gooi opgekapte wortels by en 'n tamatie vir die vog. Soteer stadig. As jy bang is dit brand aan, voeg 'n klein bietjie hoenderaftreksel by.
Wanneer die wortels en uie glanserig en sag is, voeg 1,5 l hoenderaftreksel by. Prut tot die stoofvleis van die been afval. Voeg die gaar lensies by sop en laat ongestoord verder prut vir solank die huismense se geduld is. Loer en proe nou en dan.
Skep sop in bakkies, rond af met 'n lepel crème fraiche, suurroom of dik bulgaarse jogurt en rasper suurlemoenskil of lemoenskil bo-oor.
*Wenk: koop klaargemaakte harissa of as dit nie anders kan nie, vervang dit met 'n teelepel paprika en 'n paar knippies rooipeper.
Nota: my teks is uit ons boek Huiskok Glanskok, uitgegee deur Human & Rousseau. Toe ek so sit in werk in my huiskantoor vanoggend en die verwarmer (en bokhaar kombersie) veg 'n verbete stryd teen die koue wat in vlae om my bene kom vou, besluit ek dat ek hierdie deel van die hoofstuk geskryf het juis vir dae soos hierdie.
Hiert, jou mieliepit! Mielie-viskoekies & pynappelsalsa
Mieliepit-viskoekies met pynappelsalsa
Nog bietjie onder die invloed van vars pynappels en soeke na ander moontlike dansmaats vir die steekse vrug, het ek bietjie in my spens van kosherinneringe gaan krap…. en op 'n blikkie mielies-met-pit afgekom.
Ek is dol oor mieliekoekies gemaak met mieliepitte uit 'n blik wat my ma Inez altyd vir ons op 'n Sondagaand gemaak het saam met viskoekies. Hierdie resep met sy lekker balans van byt, tekstuur en Thai-geure kombineer mielies en vis in een gereg – smaaklik en laevet. Die mieliepit-viskoekies word met vars pynappelsalsa bedien.
Maak die viskoekies deur die volgende saam te meng in 'n voedselverwerker:
750 g witvis filette, 1 eier, 1 E gerasperde vars gemmer, 1 groot vars rooi rissie (pitte verwyder en opgekap), 2 opgekapte knoffelhuisies, 2 opgekapte slaaiuie, handvol vars koljanderblare, gerasperde suurlemoen- of lemmetjieskil, 1 t vissous (as jy nie vissous het nie, geur goed met sout en peper).
Pols dit net liggies tot goed gemeng.
Plaas die mengsel in 'n mengbak en roer 'n blikkie mieliepitte en 1 koppie gekookte jasmynrys by. Die mieliepitte gee 'n heerlike tekstuur en byt aan die koekies.
Vorm die viskoekies – so 2 E op 'n slag in bolletjies en druk dit effe plat. Maak 1 t grondboonolie of sonneblomolie warm in 'n kleefvrye pan en braai die mielie-viskoekies tot mooi goudbruin en gaar.
Sit dit voor met 'n salsa gemaak van 'n halwe pynappel fyn opgekap, gerasperde suurlemoen- of lemmetjieskil en 1 vars opgekapte rooi brandrissie….. en as jy eerder 'n slaai wil maak as salsa – nou's jou kans om feta saam met pynappel te laat langarm dans.